ky en kk ky ru ru ky ky ru ru ru bg ru ru ru en hbs_cyr ru ky hu ky ru ky ky ky ky ky ky ky ky ky ky ky ky ky ky ru ru ky ky ky ky ky ky ky ky ky ky ru ky ru ky ky ky ky ky ru ky ky ky ky ru ky cv ky ky ky ky ky ru
"Агым", 10.04.09 - 26-бет: •
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
Бирди эки, үчтү беш кылган шумпай
Сардал Дыйканбаева жашоодон адилеттик күтүп, үмүттүн эшигин кагып жүрөт. Кызы Миргүл алданганын айтат.
Эженин жазган арыз каты боюнча окуя мындайча болгон. 2007-жылдын 10-августунда Сардал Дыйканбаева кызы Миргүл Дыйканбаевага катталган Бишкектеги Восток-5 кичирайонундагы 24-үйдүн 39-квартирасынын документтерин ээси Миргүл Дыйканбаевадан Бакыт Зундунов аттуу жигит алдоо жолу менен алып, өз атына каттатып алат. Көп өтпөй ал квартираны "Азия Универсал банкына" 1 млн. 176 миң сомго күрөөгө коюп, акчаны алып качып кетет.
"Эми "Азия Универсал банкы" үйүмдү алганы жатат. Көчөгө чыгарып койсо, үч балам, эки неберем менен кайда барам" деп ыйлайт. Жогоруда аты аталган Бакыт Зундуновдун өмүр таржымалына көз чаптырдык.
Зундунов Бакыт Бекиевич 1968-жылы 17-ноябрда Ош облусунун Кара-Суу районундагы Большевик айылында туулган. Үй-бүлөлүү, алты баланын атасы. Убактылуу иштебейт.
Б.Зундунов 2005-жылдын 6-июлунда Кара-Суу районунун Таш-Арык участкасынын тургуну Маматкерим Алдраковдун атынан КР Каржы министрлигинин мамлекеттик экономиканы өнүктүрүү боюнча фондунун Ош облустук өкүлчүлүгүнүн ошол учурдагы башчысы болуп иштеп турган. Б.Эсенкулов менен №6-226-806-17к сандуу товардык кредит келишимин түзөт. Көп өтпөй Маматкерим Алдраковдун катышуусу жок эле келишимге ж.б. документтерге анын атынан жасалма кол коюп, келишим боюнча кредит катары мамлекеттен берилген 70 тонна, жалпы баасы 504 миң сомдук буудайды өз кызыкчылыгына иштетип салат.
Зундунов андан ары 2007-жылдын 16-апрелинде Өзгөн районунун Куршаб айылынын тургуну Дарибек Шамшиев менен №6-255-853-18к сандуу товардык кредит келишимин түзүп, кредит алуу үчүн чогултулган документтерди "кредитти өзүм алып берем" деп алдап алып, берилген 20 тонна, жалпы баасы 130 миң сомдук буудайды жеке таанышы Аман Эркебаевге өз карызы үчүн берип коет.
2007-жылдын 21-апрелинде Ош шаарынын Төлөйкөн айылынын тургуну Гүлгаакы Романова менен №6-401-810-22к сандуу товардык кредит келишимин түзүп, кредит катары берилген 210 тонна, жалпы суммасы 1 млн. 365 миң сомдук буудайды алып, аны да өз таанышы Аман Эркебаевге карызы үчүн берет.
2007-жылдын 3-октябрында Ош шаарында жеке нотариус болуп иштеген Толкун Айылчиева менен алдын ала сүйлөшүп алып, Айнагүл Сатимбаевага таандык Ош шаарынын Исанов көчөсүндөгү 51-үйдүн 30-квартирасын, квартира ээси Айнагүл Сатимбаеванын катышуусу жок эле анын атынан жасалма кол коюп, №1200 сандуу ишеним катын мыйзамсыз түрдө эки айлык мөөнөткө күбөлөндүрүп алып, аталган жалган ишеним катты пайдаланып, аны Калия Кожомуратова аттуу айымга көрсөтүп күрөөгө коюп, андан 13 миң АКШ долларын үстөгү менен карызга алат. Ал карызын убагында төлөй албагандыгы үчүн аталган квартираны Кожомкуловага 2008-жылдын 5-октябрында сатып алды деген келишим менен ага өткөрүп жиберет. Мындан тышкары, К.Калыбаев, М.Исраилов, Х.Таировду да ушундай жол менен миңдеген сомго сызга отургузган.
Бакыт Зундунов жалпысынан мамлекетке 2 млн. 564 миң 500 сомдук, жеке адамдарга 514 миң 445 сомдук материалдык зыян келтирилгендиги үчүн укук коргоо органдары тарабынан кармалып, алардын кийлигишүүсү менен жабыр тарткан адамдарга келтирген зыяндын жарым-жартылайы гана кайтарылып берилген.
Бизге жеткен маалыматтар боюнча Б.Зундунов бардык жабырлануучулардын жана күбөлөрдүн көрсөтмөлөрү менен бүгүнкү күндө бардык күнөөлөрдү мойнуна алып, КР Кылмыш-жаза кодексинин 166-статьясынын 3-бөлүмүнүн 3-пункту, 304-статьянын 2-бөлүмү, 184-статьянын 2-бөлүмү, 185-статьянын 1-бөлүмү, 350-статьянын 1-3-бөлүмдөрү боюнча күнөөлүү деп табылган.
Ал эми Айнагүл Сатимбаевага таандык квартираны сатып ийгенге катышы бар деп айыпталып жаткан Толкун Айылчиева "мен Бакыт Зундуновго алданып калдым" деп ыйлап отурат. Нотариус айым үйдүн ээсин көрбөй туруп, анан да анын досунан оозеки паспорттук маалыматтарга таянып эки айлык мөөнөт менен ишеним кат жазып бергени таңгалдырат. Баарынан кызыгы, Бакыт Зундуновдун 2006-жылдын август айынан бери КР Каржы министрлиги алдындагы мамлекеттик экономиканы өнүктүрүү боюнча фонддун Ош облустук өкүлчүлүгүнүн башчысы болуп иштеп келгени.
Акырында айтарыбыз, укук коргоо органдарынын адилет чечими Бишкек шаарынын Восток-5 кичирайонундагы 24-үйдүн 39-квартираны чыныгы ээси Миргүл Дыйканбаевага калтырып, апасы Сардал Дыйканбаева үч баласы, эки небереси менен тынч жашашат деп ишене туралы.
Аскер кийимчен эки аял мени кууш коридор менен ээрчитип жөнөдү. Чоктой кызарган лампочканын жарыгынан айлана даана көрүнбөйт. Колума эскилиги жеткен төшөнчүлөрдү карматышкан. Аялдардын бири мен курактуу экен. Ал мага улам карап, айтар кеби бардай сырдуу күлүмсүрөйт. Акыры коридордун төрүндөгү бөлмөнүн жанына токтодук. Эшик ачып башбакканда ичкериден "күтө тургула" деген үн угулду. Тиги аял сөз баштап калды.
- Эмне, эркиндикте жашай албай койдуңбу?
- Бул жерге келгендин баары күнөөсүз. Азыр биз сени өтө оор кылмыш жасагандардын жанына алып келдик, өзүңө сак бол. Эгер башка камерадан орун бошосо, ошол жакка которобуз. Кайдан келдиң эле?
- Мен да ошентип ойлодум эле. Мурда биз Ташкенде жашаганбыз. Күйөөм аскер кызматкери.
- Тиги аялдар мени эмне кылышы мүмкүн?
- Алардан баарын күтсө болот. Бул жерде тааныштарың барбы?
- Демек, артыңдан эч ким издеп келбейт экен. Бул жердин тамагы өтө начар. Көпчүлүгү үйдөн алып келишет.
- Мени качан бошотушат?
- Тиги кыз табылмайынча бошотпойт.
- Чыгып кетүүнүн жолу жокпу?
- Сенин үстүңөн арыз жазгандар сени кечириши керек. Бирок 50 миң долларды эч ким кечирбейт. Көп кайгыра бербе, башка салганды көрөсүң. Тагдырдын жазганынан эч ким качып кутулган эмес.
Ал жердеги түрмөнүн дагы бир чоңу мага ички тартипти түшүндүрүп, ар кандай кагаздарга кол койдурду. Камеранын эшигин ачар менен ичкеридеги аялдардын түрүн көрүп жүрөгүм шуу дей түштү. Босогодон кирерим менен тигилерге салам айттым. Эч кимиси алик албады. Эмне кыларымды билбей жалдырап туруп калдым. Эшиктин оң кол тарабында даараткана бар экен. Анын жанындагы керебет шейшепсиз бош туруптур. Калган керебеттердин үстүңкү кабатына чейин шейшеп салынып турат. Тиги аялдар мени көзү менен атып жиберчүдөй теше тиктеп, кадам койсом баса калчудай мелтирешет. Акыры жашы элүүлөр чамасындагы чачы сапсайган, муруту эркектердикиндей өскөн, ээгинде бармак басым калы бар, курсагы чоң аял жаныма келип туруп калды. Анын ырайы ушунчалык суук болгондуктан, жүзүнө тик багып карай албайсың.
- Мурда түрмөгө түштүң беле?
- Уурусуңбу, сойкусуңбу, киши өлтүргүчсүңбү?
Төрдө отурган аялдар каткырып жиберишти.
- Сенин ким экениңди дагы иликтейбиз. Артыңдан кабар алчу кишиң барбы?
- Анан кантип жашайсың, ачкадан өлбөйсүңбү? Биз түрмөнүн боткосун кабыл албайбыз.
- Нан жесем да эптеп чыдайм.
- Кыздар, - деди ал тигилерге кайрылып, - эч нерседен түшүнүгү жок экен, кабыл алгыла.
Мени бутуман башыма чейин карап тургандар ошол замат ордуларына таркашты.
- Бул жерде жатасың, - деп үстүңкү кабатта турган керебетти көрсөттү. Ортодо темирден жасалган оор үстөл, эшиктин бир капталында даараткана, бир капталында жуунчу жай, төрдө тордолгон терезе.
- Менин атым Раиса, - деди жанагы аял, - бүгүн эс ал, эртең баары менен таанышасың.
Билесиңби жеңе, ошол күндөн тарта балдарыма болгон кусалыгым тарап, өзүмдүн гана жанымды ойлоп калдым. Башта келгениме өкүнүп жүрсөм, эми өкүнбөй да калдым. Ал эми түрмөдө жатканда күндүн өтүшү азап. Тигилер гезит-журнал окуп, карта ойношот. Алар бул жердин жашоосуна биротоло көнүп калгандай, мен сыяктуу ойго чөмүлүп, сарсанаага батышпайт…